ผลักดัน "สุพรรณบุรีโมเดล" เป็นตัวอย่างการดำเนินโครงการสานฝันสร้างอาชีพ และยกระดับรายได้เกษตรกร
นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ เปิดเผยหลังเป็นประธานการประชุมหารือความร่วมมือโครงการ "สานฝันสร้างอาชีพ และยกระดับรายได้เกษตรกร" จังหวัดสุพรรณบุรี ว่า สำหรับโครงการสานฝันสร้างอาชีพฯ ที่จะสนับสนุนในพื้นที่จังหวัดสุพรรณบุรี จะทำเป็น "สุพรรณบุรีโมเดล" ซึ่งกระทรวงเกษตรฯ ได้จัดหาตลาดรับซื้อผลผลิต โดยขณะนี้มีการหารือกับผู้ประกอบการ และมีการประสานงานเรื่องตลาดรองรับผลผลิตทั้งหมดเรียบร้อยแล้ว และมีการประกันราคารับซื้อให้กับเกษตรกรที่ชัดเจนแล้ว โดยอาชีพที่มีการส่งเสริมสนับสนุนการประกอบอาชีพคือ ด้านพืช มีด้วยกัน 3 เมนู 1.ฟักทอง 2.แฟง 3.พริก ด้านปศุสัตว์ มี 3 เมนู 1.โคขุน 2.แพะกับแกะ 3.ไก่พื้นเมือง ด้านประมง มี 2 เมนู 1.กุ้งก้ามกลาม 2.ปลาตะเพียน โดยบางเมนูอาชีพ กระทรวงเกษตรฯ ได้หารือกับผู้ประกอบการเรียบร้อยและพร้อมจะให้การสนับสนุนตั้งแต่ต้นทาง ด้วยการสนับสนุนตั้งแต่เมล็ดพันธ์ุ พันธ์ุสัตว์ อาหาร ปุ๋ย ยา และจะหักต้นทุนคืนหลังจากเกษตรกรขายผลผลิตแล้ว ซึ่งวันนี้ผู้ประกอบการด้านต่างๆ ได้มาหารือร่วมกัน และพร้อมแล้วสำหรับการผลักดัน "สุพรรณบุรีโมเดล" เป็นตัวอย่างการดำเนินโครงการสานฝันสร้างอาชีพ และยกระดับรายได้เกษตรกร ให้กับทุกจังหวัดทั่วประเทศไทยด้วย”โครงการสานฝันสร้างอาชีพและยกระดับรายได้เกษตรกร เป็นโครงการความร่วมมือระหว่างกระทรวงเกษตรและสหกรณ์ โดยกรมปศุสัตว์ ร่วมกับ ธนาคารเพื่อการเกษตรและสหกรณ์การเกษตร (ธ.ก.ส.) จะส่งเสริมสนับสนุนการให้สินเชื่อแก่เกษตรกรรายย่อย โดยใช้บุคคลค้ำประกันเงินกู้ ภายใต้หลักการ 3 คนร่วมมือ 1 คนกู้ 2 คนค้ำ หนี้เสียสามารถกู้ได้ เงินได้ไม่เกินรายละ 100,000 บาท สำหรับใช้ในการประกอบอาชีพด้านการเกษตร (พืช ปศุสัตว์ ประมง) ที่มีตลาดรองรับชัดเจน หรืออาชีพที่มีลักษณะการลงทุนค้าขายเพื่อเลี้ยงชีพในครัวเรือน วงเงินกู้ทั้งหมด 30,000 ล้านบาท อัตราดอกเบี้ยร้อยละ 4 ต่อปี ระยะเวลาปล่อยเงินกู้ตั้งแต่ 1 กรกฎาคม 2564 ถึง 31 มีนาคม 2567 ผู้สนใจสามารถสมัครเข้าร่วมโครงการได้ที่ ธ.ก.ส.สาขาใกล้บ้าน